title: Решение (ОВППС) 2015/1837 на Съвета от 12 октомври 2015 година относно подкрепата от страна на Съюза за дейностите на Подготвителната комисия на Организацията на Договора за всеобхватна забрана на ядрените опити (ОДВЗЯО) с оглед укрепване на капацитета ѝ за наблюдение и контрол и в рамките на изпълнението на Стратегията на ЕС срещу разпространението на оръжия за масово унищожение

text:
               13.10.2015

               BG

               Официален вестник на Европейския съюз

               L 266/83

         РЕШЕНИЕ (ОВППС) 2015/1837 НА СЪВЕТА
   от 12 октомври 2015 година
   относно подкрепата от страна на Съюза за дейностите на Подготвителната комисия на Организацията на Договора за всеобхватна забрана на ядрените опити (ОДВЗЯО) с оглед укрепване на капацитета ѝ за наблюдение и контрол и в рамките на изпълнението на Стратегията на ЕС срещу разпространението на оръжия за масово унищожение
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за Европейския съюз, и по-специално член 26, параграф 2 и член 31, параграф 1 от него,
   като взе предвид предложението на върховния представител на Съюза по въпросите на външните работи и политиката на сигурност,
   като има предвид, че:

               (1)

               На 12 декември 2003 г. Европейският съвет прие Стратегия на ЕС срещу разпространението на оръжия за масово унищожение („Стратегията“), глава III от която съдържа списък с мерките за борба с разпространението на такива оръжия, които трябва да се предприемат както в ЕС, така и в трети държави.

               (2)

               Съюзът активно изпълнява Стратегията и въвежда мерките, изброени в глава III от нея, по-специално чрез отпускане на финансови средства в подкрепа на конкретни проекти, осъществявани от многостранни институции като Временния технически секретариат (ВТС) на Организацията на Договора за всеобхватна забрана на ядрените опити (ОДВЗЯО).

               (3)

               На 17 ноември 2003 г. Съветът прие Обща позиция 2003/805/ОВППС (1) относно всеобщото приложение и укрепване на многостранните споразумения в областта на неразпространение на оръжия за масово унищожение и средствата за доставяне. В тази обща позиция се призовава, inter alia, към насърчаване на подписването и ратифицирането на Договора за всеобхватна забрана на ядрените опити (ДВЗЯО).

               (4)

               Подписалите ДВЗЯО държави взеха решение за създаване на Подготвителна комисия, която има юридическа правосубектност и статут на международна организация, с цел ефективното прилагане на ДВЗЯО в периода до създаването на ОДВЗЯО.

               (5)

               Бързото влизане в сила и повсеместното прилагане на ДВЗЯО, както и укрепването на системата на Подготвителната комисия на ОДВЗЯО за наблюдение и контрол, са важни цели на Стратегията. Във връзка с това ядрените опити, проведени от Корейската народнодемократична република през октомври 2006 г., май 2009 г. и февруари 2013 г., отново подчертаха значението на бързото влизане в сила на ДВЗЯО и необходимостта от ускорено изграждане и укрепване на системата на ДВЗЯО за наблюдение и контрол.

               (6)

               Подготвителната комисия на ОДВЗЯО работи по набелязването на най-добрите начини за укрепване на системата за контрол, включително чрез изграждане на капацитет за наблюдение на благородните газове и полагане на усилия за пълноценното участие на подписалите ДВЗЯО държави в прилагането на режима за контрол.

               (7)

               В рамките на изпълнението на Стратегията Съветът прие три съвместни действия и две решения за подкрепа на дейностите на Подготвителната комисия на ОДВЗЯО, а именно Съвместно действие 2006/243/ОВППС (2) в областта на обучението и изграждането на капацитет за проверка, Съвместно действие 2007/468/ОВППС (3), Съвместно действие 2008/588/ОВППС (4), Решение 2010/461/ОВППС (5) и Решение 2012/699/ОВППС (6), с оглед укрепването на капацитета за наблюдение и контрол на Подготвителната комисия на ОДВЗЯО.

               (8)

               Подкрепата от страна на Съюза следва да продължи.

               (9)

               Техническото изпълнение на настоящото решение следва да бъде поверено на Подготвителната комисия на ОДВЗЯО, която въз основа на своя уникален експертен опит и капацитет, основан на мрежата на международната система за наблюдение (МСН), включваща над 280 съоръжения в около 85 държави и на международния център за данни, е единствената международна организация, разполагаща със способност и легитимност да изпълни настоящото решение. Проектите, подкрепяни от Съюза, могат да бъдат финансирани единствено чрез извънбюджетна вноска в Подготвителната комисия на ОДВЗЯО,

         ПРИЕ НАСТОЯЩОТО РЕШЕНИЕ:
   Член 1
   1.   С оглед да се осигури непрекъснатото и практическо изпълнение на някои елементи от Стратегията Съюзът подкрепя дейностите на Подготвителната комисия наОДВЗЯО за насърчаване на постигането на следните цели:

               а)

               да се укрепи капацитетът на системата на ОДВЗЯО за наблюдение и контрол, включително в областта на откриването на радионуклеиди,

               б)

               да се укрепи капацитетът на подписалите ДВЗЯО държави да изпълняват своите задължения по отношение на контрола съгласно ДВЗЯО и да им се предостави възможност да се възползват пълноценно от своето участие в режима на ДВЗЯО.

         2.   Проектите, които ще получат подкрепата на Съюза, имат следните конкретни цели:

               а)

               да се предостави подкрепа за поддържането на системата за наблюдение, за да се подобри отчитането на евентуални ядрени взривове, по-специално чрез подпомагане на: подбрани спомагателни сеизмични станции и характеризирането на световния фон от радиоактивен ксенон и ограничаването на ксенона; подсилване на администрацията и съответните дейности на виртуалния център за обработка на данни (vDEC); изпълнение на фаза 2 на програмата за преоборудване на системите за сеизмични, худроакустични и инфразвукови данни на международния център за данни (МЦД); и увеличаване на обхвата на тестовете на приложенията на МЦД;

               б)

               да се укрепи капацитетът за контрол на Подготвителната комисия на ОДВЗЯО в областта на инспекциите на място, по-специално чрез подпомагане на развитието на оперативен капацитет за провеждане на инспекции на място чрез разширяване и допълване на техническите способности на системата за мултиспектрални и инфрачервени технологии (MSIR) за инспекции на място;

               в)

               да се подкрепи насърчаването на повсеместното прилагане и влизането в сила на ДВЗЯО и дългосрочната устойчивост на неговия режим за контрол чрез информационни дейности и изграждане на капацитет, включително чрез предоставяне на подкрепа за обучение и семинари в Югоизточна Азия, Тихоокеанския басейн и Далечния изток, както и в Близкия изток и Южна Азия, с цел насърчаване на ефективното участие в ДВЗЯО; за поддържане на система за изграждане на капацитет; за информационни дейности, насочени към научните среди и лицата, разработващи политиките/дипломатическите среди с цел повишаване на осведомеността и разбирането на ДВЗЯО; и за консолидиране и разпространение на предлагането/пакета на разширения софтуер NDC-in-a-Box.

         Проектите имат за цел и осигуряването на видимостта на Съюза при предоставянето на подкрепа за горепосочените дейности и правилното управление на програмата в изпълнение на настоящото решение.
   Тези проекти се изпълняват в полза на всички подписали ДВЗЯО държави.
   Подробно описание на проектите се съдържа в приложението.
   Член 2
   1.   Върховният представител на Съюза по въпросите на външните работи и политиката на сигурност (върховният представител) отговаря за изпълнението на настоящото решение.
   2.   Техническото изпълнение на проектите по член 1, параграф 2 се осъществява от Подготвителната комисия на ОДВЗЯО. Тя изпълнява тази задача под ръководството на върховния представител. За тази цел върховният представител сключва необходимите договорености с Подготвителната комисия на ОДВЗЯО.
   Член 3
   1.   Референтната финансова сума за изпълнението на проектите, посочени в член 1, параграф 2, е 3 024 756 EUR.
   2.   Разходите, финансирани от предвидената в параграф 1 сума, се управляват в съответствие с процедурите и правилата, приложими за бюджета на Съюза.
   3.   Европейската комисия упражнява надзор над правилното управление на референтната финансова сума, посочена в параграф 1. За тази цел тя сключва споразумение за финансиране с Подготвителната комисия на ОДВЗЯО. В споразумението за финансиране се предвижда, че Подготвителната комисия на ОДВЗЯО трябва да осигури видимост на приноса на Съюза в съответствие с неговия размер.
   4.   Европейската комисия полага усилия да сключи посоченото в параграф 3 споразумение за финансиране във възможно най-кратък срок след влизането в сила на настоящото решение. Тя информира Съвета за всякакви възникнали трудности в този процес, както и за датата на сключване на финансовото споразумение.
   Член 4
   1.   Върховният представител докладва на Съвета за изпълнението на настоящото решение въз основа на редовни доклади, изготвяни от Подготвителната комисия на ОДВЗЯО. Тези доклади представляват основа за оценката от страна на Съвета.
   2.   Европейската комисия предоставя информация по финансовите аспекти на изпълнението на проектите, посочени в член 1, параграф 2.
   Член 5
   Настоящото решение влиза в сила в деня на приемането му.
   Срокът на действие на настоящото решение изтича 24 месеца след датата на сключване на споразумението за финансиране, посочено в член 3, параграф 3. Срокът на действие обаче изтича шест месеца след влизането на решението в сила, ако към този момент не е сключено споразумение за финансиране.

      Съставено в Люксембург на 12 октомври 2015 година.

            За Съвета

            Председател

         F. MOGHERINI

      (1)  Обща позиция 2003/805/ОВППС на Съвета от 17 ноември 2003 г. относно уеднаквяване и засилване на военните споразумения в областта на неразпространение на оръжия за масово поразяване и средствата за доставяне (ОВ L 302, 20.11.2003 г., стр. 34).

      (2)  Съвместно действие 2006/243/ОВППС на Съвета от 20 март 2006 г. за подкрепа на дейностите на Подготвителната комисия на Организацията на Договора за пълна забрана на ядрените опити (СТВТО) в областта на обучението и изграждането на капацитет за проверка и в рамките на изпълнението на Стратегията на ЕС срещу разпространението на оръжия за масово унищожаване (ОВ L 88, 25.3.2006 г., стр. 68).

      (3)  Съвместно действие 2007/468/ОВППС на Съвета от 28 юни 2007 г. за подкрепа на дейностите на Подготвителната комисия на Организацията на Договора за пълна забрана на ядрените опити (ОДПЗЯО) с оглед укрепване на капацитета ѝ за наблюдение и контрол в рамките на изпълнението на Стратегията на ЕС за борба срещу разпространението на оръжия за масово унищожаване (ОВ L 176, 6.7.2007 г., стр. 31).

      (4)  Съвместно действие 2008/588/ОВППС на Съвета от 15 юли 2008 г. за подкрепа на дейностите на Подготвителната комисия на Организацията на Договора за пълна забрана на ядрените опити (ОДПЗЯО) с оглед укрепване на капацитета ѝ за наблюдение и контрол и в рамките на изпълнението на Стратегията на ЕС срещу разпространението на оръжия за масово унищожение (ОВ L 189, 17.7.2008 г., стр. 28).

      (5)  Решение 2010/461/ОВППС на Съвета от 26 юли 2010 г. за подкрепа за дейностите на Подготвителната комисия на Организацията на Договора за пълна забрана на ядрените опити (ОДПЗЯО) с оглед укрепване на капацитета ѝ за наблюдение и контрол и в рамките на изпълнението на Стратегията на ЕС срещу разпространението на оръжия за масово унищожение (ОВ L 219, 20.8.2010 г., стр. 7).

      (6)  Решение 2012/699/ОВППС на Съвета от 13 ноември 2012 г. относно подкрепата на Съюза за дейностите на Подготвителната комисия на Организацията на Договора за пълна забрана на ядрените опити с оглед укрепване на капацитета ѝ за наблюдение и контрол и в рамките на изпълнението на Стратегията на ЕС срещу разпространението на оръжия за масово унищожение (ОВ L 314, 14.11.2012 г., стр. 27).

      ПРИЛОЖЕНИЕ

         Подкрепа от страна на Съюза за дейностите на Подготвителната комисия на ОДВЗЯО с оглед укрепване на капацитета ѝ за наблюдение и контрол, подобряване на перспективите за бързо влизане в сила и подкрепа на повсеместното прилагане на ДВЗЯО и в рамките на изпълнението на Стратегията на ЕС срещу разпространението на оръжия за масово унищожение

      I.   ВЪВЕДЕНИЕ
      1.   Установяването на една добре функционираща система за наблюдение и контрол на Подготвителната комисия на ОДВЗЯО (Подготвителната комисия) е от решаващо значение за подготовката за прилагането на ДВЗЯО след неговото влизане в сила. Изграждането на капацитета на Подготвителната комисия в областта на наблюдението на благородните газове е важно средство за преценка дали наблюдаван взрив представлява ядрен опит. Освен това функционирането и резултатите от работата на системата на ДВЗЯО за наблюдение и контрол зависят от приноса на всички подписали ДВЗЯО държави. Поради това е от значение да се даде възможност на подписалите ДВЗЯО държави пълноценно да участват и допринасят в системата на ДВЗЯО за наблюдение и контрол. Работата, предприета за изпълнение на настоящото решение, ще бъде важна и за подобряване на перспективата за бързото влизане в сила и повсеместното прилагане на ДВЗЯО.
      Проектите, описани в настоящото решение, значително ще допринесат за постигането на целите на Стратегията на ЕС срещу разпространението на оръжия за масово унищожение.
      2.   За тази цел Съюзът ще подкрепи следните девет проекта:

                  а)

                  поддържане на спомагателните сеизмични станции на МСН, разположени в нуждаещи се от подкрепа държави;

                  б)

                  проект за характеризиране на световния фон от радиоактивен ксенон;

                  в)

                  администрация и съответни дейности на виртуалния център за обработка на данни (vDEC);

                  г)

                  подкрепа на фаза 2 за преоборудването на системите за сеизмични, худроакустични и инфразвукови данни на МЦД;

                  д)

                  ограничаване на ксенона;

                  е)

                  увеличаване на обхвата на тестовете на приложенията на МЦД;

                  ж)

                  подсилване на оборудването за мултиспектрално изображение, включително системата MSIR за инспекции на място;

                  з)

                  обучение и семинари в Югоизточна Азия, Тихоокеанския басейн и Далечния изток, както и в Близкия изток и Южна Азия, поддържане на системата за изграждане на капацитет и информационни дейности, насочени към научните среди и лицата, разработващи политиките/дипломатическите среди; както и

                  и)

                  разширен софтуер NDC-in-a-Box.

            Перспективите за влизане в сила на ДВЗЯО се подобриха поради по-благоприятната политическа обстановка, което беше доказано и от неотдавнашните нови подписвания и ратификации на ДВЗЯО, в т.ч. от Индонезия, която е една от държавите, изброени в приложение II. Предвид тази положителна динамика, през следващите години трябва да се обърне все по-голямо и спешно внимание както на окончателното изграждане на режима на ДВЗЯО за контрол и на гарантирането на неговата готовност и оперативен капацитет, така и на продължаването на работата за влизане в сила и повсеместно прилагане на ДВЗЯО. Проведените през октомври 2006 г., май 2009 г. и февруари 2013 г. от Корейската народнодемократична република ядрени опити не само подчертаха значението на една всеобща забрана на ядрените опити, но и доказаха необходимостта от ефективен режим за контрол, с който да се следи за спазването на тази забрана. Напълно функциониращият и сигурен режим на ДВЗЯО за контрол ще предостави на международната общност надеждни и независими средства, за да се гарантира спазването на тази забрана. Освен това данните на ОДВЗЯО имат и изключително важно значение за своевременното предупреждаване за цунами и за оценката на разпространението на радиоактивни емисии след ядрения инцидент във Фукушима през март 2011 г.
      Подкрепата за тези проекти подсилва целите на общата външна политика и политика на сигурност. Изпълнението на тези сложни проекти ще допринесе значително за подобряването на ефективното многостранно реагиране на текущите предизвикателства пред сигурността. По-специално тези проекти ще съдействат за постигането на целите на Стратегията на ЕС срещу разпространението на оръжия за масово унищожение, включително за повсеместното прилагане и за по-нататъшното укрепване на съдържащите се в ДВЗЯО норми и на неговия режим за контрол. Подготвителната комисия изгражда МСН, за да гарантира, че нито един ядрен взрив не остава неотчетен. Поради своя уникален експертен опит, основан на световна мрежа от спомагателни сеизмични станции на МСН, включваща над 280 съоръжения в 85 държави, и МЦД, Подготвителната комисия е единствената организация с капацитет да изпълнени тези проекти, които могат да бъдат финансирани единствено чрез извънбюджетна вноска в Подготвителната комисия.
      В Съвместно действие 2006/243/ОВППС, Съвместно действие 2007/468/ОВППС, Съвместно действие 2008/588/ОВППС, Решение 2010/461/ОВППС и Решение 2012/699/ОВППС, Съюзът подкрепи създаването на програма за електронно обучение, интегрираното полево учение през 2008 г. във връзка с инспекциите на място и интегрираното полево учение през 2014 г., оценката и измерването, характеризирането и ограничаването на радиоактивния ксенон, техническата помощ и изграждането на капацитет, разработването на капацитет за бъдещите поколения експерти в областта на ДВЗЯО, подобряването на модела за атмосферен пренос (МАП), спомагателните сеизмични станции, засиленото сътрудничество с научната общност и укрепването на капацитета за инспекции на място с разработване на система за откриване на благородни газове, както и пилотния проект за подкрепа на участието на експерти от развиващите се страни в заседания на Подготвителната комисия с технически характер и заседания за изготвяне на политики. Проектите по настоящото решение се основават на предходните проекти по съвместните действия и на напредъка, постигнат чрез изпълнението им. Проектите по настоящото решение са такива, че да се избягва всякакво възможно припокриване с Решение 2012/699/ОВППС. Някои от проектите по настоящото решение на Съвета, съдържат елементи, сходни с дейностите, предприети в рамките на предходни съвместни действия, но се различават от гледна точка на материалния обхват или са насочени към различни държави или региони бенефициери.
      В допълнение към други доброволни вноски и вноски в натура, които ОДВЗЯО е получила в подкрепа на своите дейности от донорите, например държави от ЕС и държави извън ЕС, институции и др., деветте гореспоменати проекта в подкрепа на дейностите на Подготвителната комисия ще бъдат изпълнявани и управлявани от ВТС.
      II.   ОПИСАНИЕ НА ПРОЕКТИТЕ

         Функция 1: Поддържане на системата за наблюдение

      Тази функция се състои от следните шест компонента:

                  —

                  :

                  Компонент 1

                  :

                  Поддържане на спомагателни сеизмични станции на МСН, разположени в нуждаещи се от подкрепа държави.

                  —

                  :

                  Компонент 2

                  :

                  Проект за характеризиране на световния фон от радиоактивен ксенон

                  —

                  :

                  Компонент 3

                  :

                  Администрация и съответни дейности на виртуалния център за обработка на данни (vDEC)

                  —

                  :

                  Компонент 4

                  :

                  Подкрепа за фаза 2 за преоборудването на системите за сеизмични, худроакустични и инфразвукови данни на МЦД

                  —

                  :

                  Компонент 5

                  :

                  Ограничаване на ксенона

                  —

                  :

                  Компонент 6

                  :

                  Увеличаването на на обхвата на тестовете на приложенията на МЦД

         Компонент 1: Поддържане на спомагателни сеизмични станции на МСН, разположени в нуждаещи се от подкрепа държави

      1.   Предварителна информация

      Предназначението на този проект е да продължи подпомагането на местните органи за подобряване на функционирането и устойчивостта на сертифицираните станции в мрежата от спомагателни сеизмични станции на МСН, разположени в нуждаещи се от подкрепа държави.
      2.   Обхват на проекта

      Постигането на високо ниво на качество на данните и тяхната наличност съгласно изискването за спомагателните сеизмични станции на МСН създава значителни предизвикателства за някои държави. Подробната оценка на конкретните местни условия, целевите подобрения на инфраструктурата на станциите (предвид натрупания оперативен опит), разрешаването на въпросите за предстоящото остаряване на оборудването, както и помощта във връзка с определянето на подходящи вътрешни мерки и споразумения за подпомагане на експлоатацията и поддръжката, ще подобрят цялостната устойчивост на станциите и ще помогнат на техните местни оператори да осигурят необходимото ниво на изпълнение на функциите на станциите в бъдеще.
      Поради това работата по този проект следва да включва, наред с другото, продължаване на събирането на необходимите факти и преглед на условията за устойчивост на онези съоръжения на мрежата от спомагателни сеизмични станции, към които е насочен този проект, посещения на станции, включително калибриране на системите, незначителни поправки, както и обучение на операторите, допълнително обучение за местни оператори на станции, модернизиране на инфраструктурата и системата за сигурност, осъвременяване на резервните енергийни системи и модернизиране или подмяна на остарялото оборудване.
      Освен това в рамките на този проект ще продължи и серията от целеви посещения на местните органи на държавите, в които са разположени спомагателни сеизмични станции, с цел да се повиши осведомеността и отчитането на техните отговорности във връзка с функционирането и поддръжката на съоръженията на МСН съгласноДВЗЯО, да се оценят текущите мерки за функционирането и поддръжката на станциите и да се насърчи установяването или подобряването на националната структура за подкрепа и ресурси в съответствие с изискванията.
      3.   Ползи и резултати

      Поддържане и подобряване на наличието на данни за спомагателните сеизмични станции.

         Компонент 2: Проект за характеризиране на световния фон от радиоактивен ксенон

      1.   Предварителна информация

      Подготвителната комисия измерва радиоактивния ксенон в околната среда с изключително чувствителни системи като важна част от режима на ДВЗЯО за контрол. С предоставената от Съюза вноска по линия на Съвместно действие 2008/588/ОВППС ОДВЗЯО закупи две преносими системи за измерване на благородните газове, съдържащи радиоизотопи 133Xe, 135Xe, 133mXe и 131mXe. Посочените системи бяха използвани за измерване на фона от радиоактивен ксенон в Индонезия, Япония и Кувейт. За тази цел бяха сключени споразумения за сътрудничество с институти партньори.
      2.   Обхват на проекта

      За да продължат тези кампании за измерване, са нужни финансови средства за транспортиране на преносимите системи за благородни газове до новите местоположения и за функциониране на системите на едно-единствено място поне 12 месеца, така че да се обхванат сезонните колебания.
      Разположението в Кувейт е на място, в което липсват системи за измерване на благородни газове на МСН. Преносимата станция в Кувейт има голямо значение от гледна точка на мрежовото покритие на района на Персийския залив. Тъй като това местоположение предоставя значителна информация за характеризирането на световния фон от ксенон, целта е на първо място да се удължи срокът на кампаниите за измерване в Кувейт по време на периода на изпълнение на този проект.
      Другата система ще започне измервания в Манадо (Индонезия) в съответствие с Решение 2012/699/ОВППС. Удължаването на кампанията за измерване ще даде възможност за характеризиране на това място по време на целия 12-месечен цикъл, обхващащ всички сезонни условия. След приключването на тази кампания ОДВЗЯО планира допълнителни измервания в райони, където световният фон от радиоактивен ксенон не е напълно известен и ясен. Предпочитаните разположения са места около екватора в Латинска Америка, Азия и Африка.
      3.   Ползи и резултати

      Ползите са по-добро разбиране на варирането на световния фон от благородни газове и по-добро покритие на мрежата за наблюдение на благородни газове. След тези кампании за измерване системите ще бъдат предоставени на разположение на ОДВЗЯО за последващи изследвания на фона от благородни газове в различни географски мащаби и като резервни системи и/или системи за обучение.

         Компонент 3: Администрация и съответни дейности на виртуалния център за обработка на данни (vDEC)

      1.   Предварителна информация

      МЦД поддържа виртуалния център за обработка на данни (vDEC), който дава възможност на външни изследователи, на националните центрове за данни и на подизпълнителите на ВТС да разполагат с достъп до данните на МСН, продуктите на МЦД и софтуера на МЦД. Виртуалният център за обработка на данни (vDEC) беше създаден съгласно Решение 2010/461/ОВППС.
      2.   Обхват на проекта

      Целта е виртуалният център за обработка на данни (vDEC) да продължава да се подкрепя като платформа за съвместни научни изследвания като се използват данните на МСН и продуктите и софтуера на МЦД.
      3.   Ползи и резултати

      Виртуалният център за обработка на данни (vDEC) оказва подкрепа на научноизследователската и развойна дейност в областта на модерните технологии за наблюдение на изпълнението на ДВЗЯО. По този начин той предоставя възможности за провеждане на научни изследвания на млади учени и инженери, както и на изследователи от по-слабо развитите държави, които разполагат с по-малко ресурси.

         Компонент 4: Подкрепа за фаза 2 за преоборудването на системите за сеизмични, худроакустични и инфразвукови данни на МЦД

      1.   Предварителна информация

      Въз основа на първоначален етап за преоборудване на избрани части от системата за сеизмични, худроакустични и инфразвукови данни и като използва значителния принос в натура на САЩ, ВТС започна т.нар. фаза 2 на програмата за преоборудване на системата за сеизмични, худроакустични и инфразвукови данни на МЦД. Целта на тази програма е разработването на цялостна софтуерна архитектура за ръководство на проекти за нови разработки и осъвременяване на съществуващия софтуер през следващите 5—7 години. Фаза 2 на програмата за преоборудване също се дели на няколко по-кратки фази съгласно рационалния единен процес за разработване на софтуер (Rational Unified Process (RUP). Началната фаза на RUP, позната като стартова фаза, беше предвидена да приключи през 2014 г., като изискванията на системата бъдат изпълнени и документите със спецификациите на системата — завършени. Следващата фаза на RUP, фазата на разработване, ще обхване 2016 и 2017 г. и включва разработването на проект за софтуерна архитектура и разработването в достатъчна степен на прототип за намаляване на най-високия риск, определен при проектирането. Ключовата цел на определянето на цялостна софтуерна архитектура е да позволи на ВТС да даде приоритет на дейностите за поддържане. Въпреки че приносът в натура на САЩ представлява съществена част от този проект, в процеса е наложително да участват всички държави — членки на ОДВЗЯО. Това ще се постигне чрез редовно информиране на работните групи и чрез срещи по технически въпроси.
      2.   Обхват на проекта

      Основната цел е: 1) да се подкрепят две технически срещи в областта на софтуерния инженеринг и 2) да се осигурят услуги по договор/краткосрочно назначение на персонал за разработване на прототипа.
      3.   Ползи и резултати

      Общата цел на този проект е да се осигури по-модерна и гъвкава рамка за разработване и поддръжка на софтуер за следващите 20 години. В резултат на това следва да се изгради система и организация за поддръжка, която да е по-устойчива на промяна и по-евтина за експлоатация и поддръжка.

         Компонент 5: Ограничаване на ксенона

      1.   Предварителна информация

      Подготвителната комисия измерва радиоактивния ксенон в околната среда с изключително чувствителни системи за благородни газове като важна част от режима на ДВЗЯО за контрол. Понастоящем емисиите на радиоактивен ксенон от съоръженията за радиофармацевтично производство оказват съществено влияние върху фоновите нива в станциите за измерване на благородни газове на МСН на ОДВЗЯО.
      С предоставения от Съюза принос в рамките на Решение 2012/699/ОВППС ОДВЗЯО сключи договор за проучване за разработване на техническо решение, което да се използва за намаляване на емисиите на радиоактивен ксенон от съоръженията за радиофармацевтично производство. Проучването беше проведено от Белгийския център за ядрени изследвания (SCKߦCEN, Белгия) и даде възможност за разработване на прототип на система за улавяне на ксенон въз основа на материал от сребърен зеолит, който показа обещаващи резултати.
      2.   Обхват на проекта

      С цел да се подкрепят текущите усилия за ограничаване на ксенона и като последващи действия във връзка с резултатите от работата, извършена съгласно Решение 2012/699/ОВППС, са необходими финансови средства за по-нататъшното развитие на системата за улавяне на ксенон със следните основни цели:

                  а)

                  Извършване на по-мащабно проучване на основания на сребърен зеолит прототип за улавяне на ксенон, разработен от SCKߦCEN, Белгия съгласно Решение 2012/699/ОВППС при по-широка гама от оперативни условия с цел да се направи допълнителна оценка на функционирането на системата.

                  б)

                  Разширяване на изпитванията с включване на допълнителни съоръжения за радиофармацевтично производство чрез специфични проектни проучвания и демонстрационни дейности в различни оперативни среди. Бъдещото съоръжение за радиофармацевтично производство KAERI в Пусан (Корея) е подходящ кандидат за обект на тези проучвания в сътрудничество със SCKߦCEN, Белгия.

                  в)

                  Оценяване на дългосрочното поведение на избрани материали по отношение на устойчивостта на висока степен на облъчване в реална оперативна среда. Това ще се осъществи в рамките на изпитванията при оперативни условия.

                  г)

                  Интеграцията на високофункционални системи за наблюдение на изпускащите устройства на съоръженията за радиофармацевтично производство ще даде възможност за получаване на висококачествени данни за изпускането на емисии, които да бъдат споделени с ОДВЗЯО и подписалите ДВЗЯО държави. Системите за отчитане ще се основават на германиев детектор с висока степен на чистота и високоефективен анализ на радиоактивния ксенон на различни равнища на активност.

                  д)

                  Разработване на подобрени инструменти за моделиране на атмосферния пренос за надеждна оценка на емисиите на радиоактивен ксенон от съоръжения за радиофармацевтично производство от станциите на МСН. Инструментите ще бъдат използвани от ОДВЗЯО и предоставени на подписалите ДВЗЯО държави, за да се даде възможност за извършване на независима оценка въз основа на данните от наблюдението на изпускащите устройства. Инструментите ще предоставят възможност за конфигуриране на мрежата на МСН за откриване на благородни газове.

            3.   Ползи и резултати

      Пълномащабното изпитване на системата за намаляване на ксенона при различни оперативни условия ще даде възможност за окончателно проектиране на конкретно техническо решение за ограничаване на емисиите на ксенон от съоръженията за радиофармацевтично производство. Подобряването на резултатите на мрежата за благородни газове на МСН ще осигури на подписалите ДВЗЯО държави, мониторингови данни с по-високо качество от гледна точка на контролната стойност по ДВЗЯО.

         Компонент 6: Увеличаване на обхвата на тестовете на приложенията на МЦД

      1.   Предварителна информация

      Тестването на ниво интеграция и регресионното тестване на отделните компоненти e повтаряща се, високоспециализирана и отнемаща време задача в рамките на поддръжката на приложенията на МЦД за вълнови и радионуклеидни данни. Разширеното изпитване се изисква при разгръщането на нова версия на операционна система, пускането на нова версия на дадено приложение или промяна в конфигурацията на съществуващ софтуер.
      Тъй като софтуерът е доста сложен, може да функционира в хиляди различни конфигурации и често разчита на достъп и до диска и до базата данни, за да изпълнява своите функции, разработването на тестове също е сложно. Повечето тестове досега са извършвани от експерт по домейна като софтуерът функционира в общи конфигурации, той проучва резултатите и ги сравнява с предходните и очакваните резултати. Този ръчно регулиран процес рядко се възпроизвежда и зависи в голяма степен от наличността на човешки ресурси, както и от експертните знания по отношение на домейна.
      За да се разрешат тези проблеми, през ноември 2013 г. Подготвителната комисия стартира проект за определяне и прилагане на рамка за тестване с отворен код, която да даде възможност за провеждане на тестовете в постоянен автоматичен режим. Става дума за тригодишен договор, който беше иницииран през ноември 2013 г. и се предвижда да приключи през ноември 2016 г. Подготвителната комисия вече е сключила договори за услуги за разработване на софтуер във връзка с тази дейност. Предвижда се да се използва финансиране от Съюза за последното незадължително удължаване на действащия договор, което ще обхване периода от януари до ноември 2016 г. Рамката за непрекъснато автоматично тестване (CATS) е предназначена и да улесни създаването и поддържането на серии тестове и разработването на първоначален набор от интеграционни тестове за автоматично тестване на компонентите за обработка на вълнови данни.
      Понастоящем проектът напредва по план. Документът за изискванията на системата е завършен и са определени два софтуерни пакета с отворен код (Jenkins и FitNesse), които заедно отговарят на изискванията на Подготвителната комисия.
      2.   Обхват на проекта

      Целта на този проект е да се набележат последващи действия във връзка с прилагането на CATS чрез увеличаване на покритието на кода посредством разработване на компонентни, регресионни и интеграционни тестове, по-конкретно по отношение на обработката на вълнови данни в мрежата, софтуера за радионуклеидни данни и изготвянето и разпространението на продуктите и данните.
      3.   Ползи и резултати

      Тези действия ще спомогнат за въвеждането на повтарящи се процеси за контрол на качеството и ще повишат ефикасността на дейностите по разгръщане на софтуера на МЦД. Това ще доведе до разработването на автоматичен софтуер с по-високо качество за обработка на вълнови и радионуклеидни данни и в крайна сметка — до по-добри услуги за държавите — членки на ОДВЗЯО, по-специално по отношение на разпространението на данни, продукти и софтуер.

         Функция 2: Подсилване на оборудването и софтуера на системата MSIR за инспекции на място

      1.   Предварителна информация

      Системата за MSIR, разработена от ВТС чрез финансиране съгласно Решение 2012/699/ОВППС и допълнена с вноска в натура за интегрираното полево учение през 2014 г., разполага с капацитет за получаване на спектрална информация от бордова платформа от видимия до топлинния инфрачервен диапазон. Системата е оборудвана със стабилизирани сензори, помощни инструменти, както и съоръжения за обработка за извличане на съответната информация от инспекциите на място.
      Освен това в рамките на бордовия гама-спектрометър на ВТС са интегрирани и тествани елементи на системата, включително софтуер за планиране на мисии, инерционна мерна единица, контролер на системата, помощник пилот и оператор на навигационната система и видеокамера, които дават възможност за получаване на данни в рамките на предварително определени летателни маршрути. Тези елементи са налични и за други бордови операции при инспекциите на място, включително първоначалното облитане и бордовото магнитометрично проучване.
      2.   Обхват на проекта

      Целите включват разширяването на капацитета на системата MSIR и в резултат от това — засилването на способността на екипа за инспекции да открива характерни елементи от значение за инспекциите на място. Системата MSIR е проектирана като модулна система, към която могат да се добавят допълнителни компоненти при наличие на необходимите финансови средства. Изпитванията, извършени от ВТС, показаха стойността на други сензори на MSIR, които следва да допълнят съществуващата матрица на системата от сензори. Това предложение има за цел да допълни системата чрез добавянето на специални сензори:
      а)   Мултиспектрален сензор.
      Изпитванията с използване на приноса в натура, извършени от ВТС, показаха значимостта на получаването на данни от честотни ленти с дискретен спектър в близкия и в късовълновия инфрачервен диапазон. Освен това участниците в двете срещи на експерти в областта на инспекциите на място, проведени през 2011 и 2012 г., изтъкнаха, че капацитетът за отчитане в тази част на спектъра е ключово изискване за бордовата система за мултиспектрални и инфрачервени технологии. Този елемент е от решаващо значение в предложението.
      Оборудването, предоставено като принос в натура, което беше използвано в интегрираното полево учение през 2014 г., не може да бъде заето на ВТС в дългосрочен план и, като се има предвид почти целогодишното използване на такива съоръжения, получаването на сходно съоръжение от подписалите ДВЗЯО държави, по линия на споразумение за заемане е малко вероятно. Поради това предложението е да бъде закупен предлаган в търговската мрежа мултиспектрален инструмент, в който са изцяло интегрирани съществуващите компоненти и който е способен да открива характерни елементи от значение за инспекциите на място в близкия и късовълновия инфрачервен диапазон.
      б)   Уред за измерване от разстояние
      Както стана ясно по време на различни полеви изпитвания, лазерният уред за измерване от разстояние със сканираща функция, монтиран на бордова платформа, предлага значителни предимства за екипа за инспекции. Понастоящем системата MSIR не разполага с капацитет да генерира данни за терена, но има възможности да предоставя такива данни при добавянето на сканиращ лазерен уред за измерване от разстояние. Този уред следва да:

                  —

                  даде възможност за бързо генериране на данни за повърхността и надморската височина на терена, чрез които могат да се определят характерни елементи от значение за инспекциите на място, закрити от растителността;

                  —

                  улесни коригирането на други данни от системата MSIR и създаването на орторектифицирани изображения;

                  —

                  даде възможност за генериране на триизмерни модели, които още повече улесняват процеса на вземане на решение в рамките на екипа за инспекции на място и подпомагат планирането на мисията.

            Освен обслужването на системата MSIR, този уред би могъл да се използва и като помощен компонент на системата за радионуклеидно измерване за предоставяне на точни данни за пътния просвет с цел коригиране на гама данните, получени при прелитанията. Този уред би бил особено ценен в районите с висок релеф (както показа опитът по време на интегрираното полево учение през 2014 г.).
      3.   Ползи и резултати

      Една по-ефикасна и по-ефективна система MSIR ще подобри работата на инспекторите на място; по този начин ще се подкрепи политиката на Съюза и решимостта на Съюза относно влизането в сила на ДВЗЯО. Освен това проектът е в състояние да допълни системата и да увеличи производството на бордови сензори в Европа. Няколко предприятия в Съюза доставят продукти в тази област.

         Функция 3: Информационни дейности и изграждане на капацитет на национално равнище

      Тази функция се състои от следните два компонента:

                  Компонент 1

                  :

                  Обучение и семинари в Югоизточна Азия, Тихоокеанския басейн и Далечния изток, както и в Близкия изток и Южна Азия, поддържане на системата за изграждане на капацитет и информационни дейности, насочени към научните среди и лицата, разработващи политиките/дипломатическите среди

                  Компонент 2

                  :

                  Разширен софтуер NDC-in-a-Box

         Компонент 1: Обучение и семинари в Югоизточна Азия, Тихоокеанския басейн и Далечния изток, както и в Близкия изток и Южна Азия, поддържане на системата за изграждане на капацитет и информационни дейности, насочени към научните среди и лицата, разработващи политиките/дипломатическите среди

      1.   Предварителна информация

      ВТС постигна успех в системната си работа за изграждането на капацитет за оказване на подкрепа на НЦД и потребителите, притежаващи разрешение, в регионите на Африка, Латинска Америка и Карибския басейн, Източна Европа, както и в части от Югоизточна Азия, Тихоокеанския басейн и Далечния изток. Постигнатите положителни резултати бяха затвърдени в голяма степен чрез подкрепата на Съюза. Логично ще последва разширяването на изграждането на капацитет на национално равнище чрез включване на повече държави от Югоизточна Азия, Тихоокеанския басейн и Далечния изток и от регионите на Близкия изток и Южна Азия. Освен това системите за изграждане на капацитет, въведени в редица държави (40 системи с 20 инсталации в процес на подготовка) са от решаващо значение за поддържането на капацитета, но често изпитват технически затруднения, които се дължат предимно на тежки климатични или инфраструктурни условия на местно равнище. Необходима е известна степен на поддръжка на тези системи, така че да се използват пълноценно ползите от изграждането на капацитет на национално равнище. Взаимодействието на експертно равнище с Подготвителната комисия е от ключово значение за поддържането на политическата подкрепа за ДВЗЯО и техническите експертни познания по всички негови аспекти. Поредиците от редовни конференции и академични, дипломатически и научни информационни прояви (като двугодишната конференция за наука и технологии на ДВЗЯО, регионалните семинари и конференции на ДВЗЯО, курсовете по публични политики на ДВЗЯО, както и семинарите за научни работници) послужиха за изграждането и поддържането на доверие в режима за контрол и подчертаха значението на ДВЗЯО като крайъгълен камък на световния режим за неразпространение и разоръжаване. Освен това тези дейности представляват благоприятна възможност за ангажирането на държавите, изброени в приложение 2 към ДВЗЯО, които не са ратифицирали ДВЗЯО, с цел ускоряване на влизането в сила на ДВЗЯО.
      2.   Обхват на проекта

      Настоящият подпроект цели укрепване на усилията, положени за изграждане на технически капацитет на национално равнище, чрез подкрепа за обучение и семинари в Югоизточна Азия, Тихоокеанския басейн и Далечния изток, както и в Близкия изток и Южна Азия с оглед насърчаването на ефективното участие в ДВЗЯО на държавите от тези региони. Специален акцент е поставен върху обучението на специалисти по радионуклеиден анализ въз основа на софтуера, добавен през 2013 г. към NDC-in-a-box. На тези два региона ще бъде отделено подходящото внимание при подбора на бенефициери в рамките на дейностите, включени в деветия проект относно разширения софтуер NDC-in-a-box и неговия основен елемент SeisComp3. Една от основните цели е подкрепата за подписалите ДВЗЯО държави да интегрират обработването на данните на МСН в националните и регионалните мрежи от сеизмични станции и да обединят нормалните рутинни дейности, като наблюдението на сеизмичните опасности на местно и регионално равнище, с наблюдението на ядрените взривове от институтите, в които се помещават НЦД. Ще се търсят връзки с другите два подпроекта в рамките на това предложение, например чрез използване на подходящи общи материали за обучение и семинари и събиране на информация за изводите от опита на национално равнище.
      Ще бъде оказана техническата подкрепа за системите за изграждане на капацитет, които се използват ефективно на национално равнище, но търпят неуспехи поради незначителни технически пречки, включително обезпечаването на подходящ достъп до интернет.
      С настоящия подпроект ще се повиши и осведомеността и разбирането на ДВЗЯО в академичната общност, както и сред лицата, прилагащи политиките, и лицата, вземащи решения, по-специално сред държавите, изброени в приложение 2 от ДВЗЯО, които не са ратифицирали ДВЗЯО, чрез предлагане на курсове и програми за обучение по свързани с ДВЗЯО въпроси, а именно относно научните и техническите аспекти на ДВЗЯО. Действията ще бъдат специално насочени към развиващите се страни и държавите, изброени в приложение 2 от ДВЗЯО, които не са ратифицирали договора, в съответствие със стратегиите на ВТС за влизането в сила и повсеместното прилагане на ДВЗЯО.
      3.   Ползи и резултати

      Дейностите са съобразени с целите на Съюза за насърчаване на засилена глобална сигурност чрез повишаване на осведомеността и разбирането на ДВЗЯО и подкрепата на Обща позиция 2003/805/ОВППС и чрез засилени контакти с държавите, изброени в приложение 2 от ДВЗЯО, изграждане на капацитет на национално равнище, включително чрез подкрепа за регионите на Югоизточна Азия, Тихоокеанския басейн и Далечния изток, както и Близкия изток и Южна Азия.

         Компонент 2: Разширеният софтуер NDC-in-a-Box

      1.   Предварителна информация

      През 2013 г. подготвителната комисия участва в усилията за разширяване на текущото предлагане на софтуера NDC-in-a-Box с допълнителен софтуер, даващ възможност на потребителите по-лесно да съчетават данни от мрежата на МСН с данни от местните и националните станции, както и да подобрят значително капацитета за обработване на НЦД. В рамките на тези усилия през декември 2013 г. беше подписано лицензионно споразумение с германския научноизследователски център за геонауки Helmholtz-Centre Potsdam GFZ, което даде възможност на Подготвителната комисия да разпространи софтуера SeisComp3 като част от предлагания софтуер NDC-in-a-Box сред потребителите с разрешение за целите на обработването и анализа на данни на МСН. Понастоящем работата по разработването на софтуера за първото пускане на разширения софтуер NDC-in-a-Box за алфа тестване е приключена и е в ход тестването от НЦД. Рамката на разширения софтуер NDC-in-a-box беше обсъдена, изискванията бяха усъвършенствани и възприети като приемливи от представителите на НЦД по време на сесиите DPSS на проведения във Виена семинар на НЦД през 2014 г. (12—16 май). След приключването на проекта същите представители на НЦД, които ще проведат алфа теста, ще имат възможност да тестват новия софтуер на своите сайтове. Интересът от страна на държавите — членки на ОДВЗЯО, по отношение на определянето на изискванията и тестовете беше огромен, въпреки сроковете и изискванията за оборудването, които бяха наложени на представителите на НЦД, участвали в проекта.
      2.   Обхват на проекта

      С настоящия подпроект ще се консолидира и новият разширен софтуерен пакет NDC-in-a-Box с цел да се улесни приемането му от НЦД и същевременно да се осигури съответствието с новото софтуерно преоборудване на МЦД. Той се състои от следните компоненти: а) обработка на обратната информация, получена по време на алфа теста, чрез разрешаване на установените проблеми и извършване на дребни подобрения в софтуера съгласно исканията на лицата, провели алфа теста. В резултат от тази дейност следва да се състои първото официално пускане на разширения софтуер NDC-in-a-box; и б) разглеждане на нуждите от обучение сред НЦД, по-специално относно новоразработените инструменти, които ще бъдат включени в разширения софтуер NDC-in-a-box, както и пакета SeisComр3. Това ще бъде постигнато чрез провеждането на два курса за обучение на анализатори на вълнови данни в НЦД и на две обучения, посветени на SeisComp3, както и чрез експертни мисии в НЦД, нуждаещи се от подкрепа на място.
      3.   Ползи и резултати

      Дейностите са съобразени с целите на Съюза посредством насърчаване на засилена глобална сигурност чрез повишаване на осведомеността и разбирането на ДВЗЯО и подкрепата на Обща позиция 2003/805/ОВППС и чрез засилени контакти с държавите, изброени в приложение 2 от ДВЗЯО, изграждане на капацитет на национално равнище, включително поддържане на системите за изграждане на капацитет, както и по-широко приемане на софтуера NDC-in-a-Box.
      III.   ПРОДЪЛЖИТЕЛНОСТ
      Общата очаквана продължителност на изпълнението на проектите е 24 месеца.
      IV.   БЕНЕФИЦИЕРИ
      Съгласно настоящото решение бенефициери на проектите са всички подписали ДВЗЯО държави, както и Подготвителната комисия.
      V.   ИЗПЪЛНИТЕЛ
      Техническото изпълнение на проектите се възлага на Подготвителната комисия. Проектите ще се изпълняват пряко от персонала на Подготвителната комисия, експерти от подписалите ДВЗЯО държави и подизпълнители. Предвижда се финансирането да се използва за наемане на консултант по управление на проекти, който ще отговаря за подпомагането на Подготвителната комисия в изпълнението на настоящото решение и на задълженията за докладване по време на целия период на изпълнение, включително окончателния описателен доклад и окончателния финансов доклад; за поддържането на архив от всички документи, свързани с настоящото решение, по-специално с цел евентуални мисии за контрол; за гарантиране на видимостта на Съюза във всички аспекти; за гарантиране, че всички дейности, свързани с финанси, правни въпроси и обществени поръчки съответстват на споразумението за финансиране, посочено в член 3, параграф 3 от настоящото решение; и за осигуряване на пълна, точна и своевременна информация, включително бюджетна информация.
      Изпълнението на проектите ще бъде в съответствие с финансовото и административното рамково споразумение и споразумението за финансиране, посочено в член 3, параграф 3 от настоящото решение, което трябва да се сключи между Европейската комисия и Подготвителната комисия.
      VI.   УЧАСТНИЦИ ОТ ТРЕТИ СТРАНИ
      Експертите от Подготвителната комисия и от подписалите ДВЗЯО държави могат да се считат за участници от трети страни. Те ще работят съгласно стандартните правила за работа на експерти на Подготвителната комисия.


title: 2013/399/ОВППС: Решение EUTM Mali/1/2013 на Комитета по политика и сигурност от 19 юли 2013 година за назначаване на командващ мисията на ЕС за военната мисия на Европейския съюз в подкрепа на обучението на въоръжените сили на Мали (EUTM Мали)

text:
               27.7.2013

               BG

               Официален вестник на Европейския съюз

               L 202/22

         РЕШЕНИЕ EUTM MALI/1/2013 НА КОМИТЕТА ПО ПОЛИТИКА И СИГУРНОСТ
   от 19 юли 2013 година
   за назначаване на командващ мисията на ЕС за военната мисия на Европейския съюз в подкрепа на обучението на въоръжените сили на Мали (EUTM Мали)
   (2013/399/ОВППС)
   КОМИТЕТЪТ ПО ПОЛИТИКА И СИГУРНОСТ,
   като взе предвид Договора за Европейския съюз, и по-специално член 38, трета алинея от него,
   като взе предвид Решение 2013/34/ОВППС на Съвета от 17 януари 2013 г. за военна мисия на Европейския съюз в подкрепа на обучението на въоръжените сили на Мали (EUTM Мали) (1), и по-специално член 5 от него,
   като има предвид, че:

               (1)

               Съгласно член 5, параграф 1 от Решение 2013/34/ОВППС Съветът оправомощи Комитета по политика и сигурност в съответствие с член 38 от Договора за Европейския съюз да взема необходимите решения във връзка с упражняването на политически контрол и стратегическо ръководство на EUTM Мали, включително решението за назначаване на командващия мисията на ЕС.

               (2)

               Съгласно член 2 от Решение 2013/34/ОВППС бригаден генерал François LECOINTRE беше назначен за командващ мисията на ЕС за EUTM Мали.

               (3)

               На 19 юни 2013 г. Франция предложи бригаден генерал Bruno GUIBERT да бъде назначен за нов командващ мисията на ЕС за EUTM Мали на мястото на бригаден генерал François LECOINTRE.

               (4)

               На 28 юни 2013 г. Военният комитет на ЕС препоръча на Комитета по политика и сигурност да назначи бригаден генерал Bruno GUIBERT за командващ мисията на ЕС за EUTM Мали.

               (5)

               В съответствие с член 5 от Протокол № 22 относно позицията на Дания, приложен към Договора за Европейския съюз и към Договора за функционирането на Европейския съюз, Дания не участва в изготвянето и изпълнението на решения и действия на Съюза, свързани с въпросите на отбраната,

         ПРИЕ НАСТОЯЩОТО РЕШЕНИЕ:
   Член 1
   Бригаден генерал Bruno GUIBERT се назначава за командващ мисията на ЕС за военната мисия на Европейския съюз в подкрепа на обучението на въоръжените сили на Мали (EUTM Мали), считано от 1 август 2013 г.
   Член 2
   Настоящото решение влиза в сила на 1 август 2013 г.

      Съставено в Брюксел на 19 юли 2013 година.

            За Комитета по политика и сигурност

            Председател

         W. STEVENS

      (1)  ОВ L 14, 18.1.2013 г., стр. 19.


title: Решение (EC) 2015/344 на Съвета от 17 февруари 2015 година за подновяване на Споразумението за сътрудничество в областта на науката и технологията между Европейската общност и Украйна

text:
               4.3.2015

               BG

               Официален вестник на Европейския съюз

               L 60/37

         РЕШЕНИЕ (EC) 2015/344 НА СЪВЕТА
   от 17 февруари 2015 година
   за подновяване на Споразумението за сътрудничество в областта на науката и технологията между Европейската общност и Украйна
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 186 във връзка с член 218, параграф 6, буква а), подточка v) от него,
   като взе предвид предложението на Европейската комисия,
   като взе предвид одобрението на Европейския парламент,
   като има предвид, че:

               (1)

               С Решение 2003/96/ЕО (1) Съветът одобри сключването на Споразумението за сътрудничество в областта на науката и технологията между Европейската общност и Украйна (2) (наричано по-долу „споразумението“).

               (2)

               В член 12, буква б) от споразумението се предвижда, че то се сключва за първоначален срок, завършващ на 31 декември 2002 г., и при взаимно съгласие между страните може да бъде подновявано за допълнителни срокове от пет години.

               (3)

               Въз основа на Решение 2011/182/ЕС на Съвета (3) споразумението бе подновено за допълнителен срок от пет години с обратно действие, считано от 8 ноември 2009 г., като действието му изтича на 7 ноември 2014 г.

               (4)

               Страните по споразумението са на мнение, че неговото своевременно подновяване би било в техен общ интерес.

               (5)

               Съдържанието на подновеното споразумение следва да бъде еднакво с това на споразумението.

               (6)

               Подновяването на споразумението следва да бъде одобрено от името на Съюза,

         ПРИЕ НАСТОЯЩОТО РЕШЕНИЕ:
   Член 1
   Подновяването за нов срок от пет години на Споразумението за сътрудничество в областта на науката и технологията между Европейската общност и Украйна се одобрява от името на Съюза.
   Член 2
   Председателят на Съвета се оправомощава да посочи лицето (или лицата), уполномощено(упълномощени) — като действа(действат) от името на Съюза и в съответствие с член 12, буква а) от споразумението — да уведоми(уведомят) Украйна, че Съюзът е приключил вътрешните си процедури, необходими за влизането в сила на подновеното споразумение.
   Член 3
   Настоящото решение влиза в сила в деня на приемането му.

      Съставено в Брюксел на 17 февруари 2015 година.

            За Съвета

            Председател

         J. REIRS

      (1)  Решение 2003/96/EО на Съвета от 6 февруари 2003 г. за сключване на Споразумение за научно и технологично сътрудничество между Европейската общност и Украйна (ОВ L 36, 12.2.2003 г., стр. 31).

      (2)  Споразумение за сътрудничество в областта на науката и технологията между Европейската общност и Украйна (ОВ L 36, 12.2.2003 г., стр. 36).

      (3)  Решение 2011/182/ЕС на Съвета от 9 март 2011 г. за подновяване на Споразумението за научно и технологично сътрудничество между Европейската общност и Украйна (ОВ L 79, 25.3.2011 г., стр. 3).


title: Решение на Съвета от 22 юли 2003 година относно насоките за политиките по заетостта на държавите–членки

text:
Важна правна забележка

|

32003D0578

Официален вестник n° L 197 , 05/08/2003 стр. 0013 - 0021 специално чешко издание глава 05 том 04 стр. 329  - 337 специално испанско издание глава 05 том 04 стр. 329  - 337 специално унгарско издание глава 05 том 04 стр. 329  - 337 специално литвийско издание глава 05 том 04 стр. 329  - 337 LV.ES глава 05 том 04 стр. 329  - 337 MT.ES глава 05 том 04 стр. 329  - 337 PL.ES глава 05 том 04 стр. 329  - 337 SK.ES глава 05 том 04 стр. 329  - 337 специално словенско издание глава 05 том 04 стр. 329  - 337

		20030722Решение на Съветаот 22 юли 2003 годинаотносно насоките за политиките по заетостта на държавите–членки(2003/578/ЕО)СЪВЕТЪТ НА ЕВРОПЕЙСКИЯ СЪЮЗ,като взе предвид Договора за създаване на Европейската общност, и по-специално член 128, параграф 2 от него,като взе предвид предложението на Комисията [1],като взе предвид становището на Европейския парламент [2],като взе предвид становището на Икономическия и социален комитет [3],кота взе предвид становището на Комитета на регионите [4],като взе предвид становището на Комитета по заетостта,като има предвид, че:(1) Член 2 от Договора за Европейския съюз определя като цел на Съюза насърчаването на икономическия и социален прогрес, както и високо равнище на заетост. Съгласно член 125 от Договора за създаване на Европейската общност държавите-членки и Общността се стараят да изработят една съгласувана стратегия по заетостта и по-специално да насърчават квалифицираната работна ръка, обучена и способна да се приспособява, както и пазари на труда, които да реагират бързо на икономическите промени.(2) Като последица от извънредната среща на Европейския съвет по въпросите на заетостта, проведена на 20 и 21 ноември 1997 г. в Люксембург, резолюцията на Съвета от 15 декември 1997 г. относно насоките за заетостта през 1998 г. [5] даде началото на един процес, който се характеризира с голяма прозрачност, силна политическа ангажираност и широко приемане от всички заинтересувани страни.(3) Европейският съвет в Лисабон на 23 и 24 март 2000 г. определи нова стратегическа цел пред Европейския съюз, а именно да може да се превърне в най-конкурентоспособната и най-динамичната икономика, основана на познанието, в света, способна на устойчиво икономическо развитие, с количествено и качествено подобряване на заетостта и на едно по-голямо социално единство. Ето защо Съветът прие за 2010 г. като основни цели за заетостта и цели за заетостта на жените, които бяха допълнени по време на Европейския съвет в Стокхолм на 23 и 24 март 2001 г. с междинните цели до месец януари 2005 г., и една нова цел до 2010 г., представляваща демографско предизвикателство, което се отнася до нивото на заетостта на възрастните работници, както мъже, така и жени.(4) Европейският съвет в Ница на 7, 8 и 9 декември 2000 г. одобри европейския социален календар, според който завръщането към пълна заетост преминава през амбициозни политики от гледна точка на повишаване на нивата на активност, на намаляване на регионалните различия, намаляване на неравенството и подобряване на качеството на заетостта.(5) Европейският съвет в Барселона на 15 и 16 март 2002 г. препоръча засилване на Европейската стратегия по заетостта благодарение на един консолидиран, опростен и по-добре управляван процес, на един график, който е съобразен с крайния срок 2010 г. и който включва целите на стратегията от Лисабон. Европейският съвет в Барселона поиска също процесите на координация на политиките да бъдат рационализирани и снабдени със синхронизирани графици за приемането на генерални насоки за икономическите политики и на насоките за заетостта.(6) Европейският съвет в Брюксел на 20 и 21 март 2003 г. потвърди, че стратегията по заетостта играе водеща роля при осъществяването на целите на Лисабонската стратегия по отношение на заетостта и пазара на труда и че тя трябва да функционира съгласувано с другите генерални насоки за икономическите политики, които предоставят на Общността един общ инструмент за съгласуване в областта на икономическата политика. Същият Европейски съвет поиска насоките да бъдат ограничени на брой, ориентирани към резултатите и да позволяват на държавите-членки да определят подходящо съчетаване на мерките, както и да се основават, между другото, на подходящи цели. 2003 година предоставя особена възможност да се използват рационализирани инструменти за координиране на основните политики — генералните насоки за икономическите политики, насоките за заетостта и стратегията за вътрешния пазар — и същите да се впишат в една тригодишна перспектива.(7) Стратегията по заетостта е била предмет на изчерпателна оценка, включваща задълбочен средносрочен преглед, завършен през 2000 г. и на една по-основна оценка относно натрупания опит през първите пет години, приключили през 2002 г. Тази последна оценка показа необходимостта от установяване на приемственост в стратегията, за да бъдат преодолени оставащите структурни недостатъци и да бъдат приети новите предизвикателства, пред които ще бъде изправен Европейският съюз след разширяването.(8) За да бъде дневният ред от Лисабон осъществен ефективно, политиките по заетостта на държавите-членки следва да насърчават по един балансиран начин трите цели, които се допълват и подкрепят взаимно, а именно пълната заетост, качеството и производителността на труда и най-накрая социалното приобщаване и включване. Осъществяването на тези цели изисква други структурни реформи, ориентирани към десет ключови и взаимосвързани приоритета, като особено внимание следва да се обърне на единното управление на този процес. Политическите реформи изискват подход на включване на равни възможности за мъжете и жените при осъществяването на всички дейности.(9) На 6 декември 2001 г. Съветът прие серия от показатели, целящи да отчетат десет измерения на инвестициите в качеството на заетостта и той поиска тези показатели да служат за наблюдение на европейските насоки и препоръки за заетостта.(10) Ефикасните активни и превантивни политики следва да допринасят за осъществяването на целите за пълна заетост и социално включване, като се гарантира, че безработните и неактивните хора ще бъдат в състояние да са конкурентоспособни и да се интегрират към пазара на труда. Тези политики следва да се подкрепят от модерните институции на пазара на труда.(11) Държавите-членки следва да насърчават създаването на повече и по-качествени работни места и да стимулират предприемаческия дух и новаторството в един благоприятен икономически климат. Държавите-членки полагат усилия да приведат в действие Европейската харта за малките предприятия и се ангажират в процеса по уточняване на политиката на предприятието.(12) Установяване на точното съотношение между гъвкавостта и сигурността ще допринесе за поддържането на конкурентоспособността на предприятията, за повишаването на качеството и производителността на труда и за улесняване приспособяването на предприятията и на работниците към икономическите промени. В тази насока, Европейските съвети от Барселона и Брюксел препоръчаха, по-специално, преразглеждане на законодателството в областта на заетостта, при зачитане на ролята на социалните партньори. Нивото на стандартите на здраве и безопасност на работното място би трябвало да бъде повишено в съответствие с новата стратегия на Общността за 2002—2006 г. Особено внимание трябва да се обърне на отраслите, при които рискът от трудови злополуки е особено голям. Достъпът на работниците до обучение е основна съставна част от равновесието между гъвкавост и сигурност и е добре да се поощрява участието на всички работници, като се държи сметка за възвращаемостта на инвестициите за работниците, работодателите и обществото като цяло. Икономическото преструктуриране представлява предизвикателство в областта на заетостта, както за настоящите, така и за бъдещите държави-членки и изисква положително управление, обединяващо всички заинтересовани участници, включително социалните партньори.(13) Европейският съвет от Барселона прие положително плана за действие на Комисията в областта на уменията и мобилността; между другото, резолюцията на Съвета от 3 юни 2002 г. по същия въпрос приканваше Комисията, държавите-членки и социалните партньори да предприемат необходимите мерки. Подобряването на професионалната и на географската мобилност, както и устройването на работа, ще даде възможност за нарастване на заетостта и за засилване на социалното приобщаване като отчита въздействието на имиграцията по отношение на заетостта.(14) Осъществяването на съгласувани и общи стратегии за образование и за обучение през целия живот има основно значение за постигане на пълна заетост и на подобряване на качеството и на производителността на труда, както и на социалното приобщаване. Европейският съвет от Барселона прие със задоволство съобщението на Комисията, озаглавено "Да създадем едно европейско пространство на образованието и на обучението през целия живот", което определяше основните съставни елементи на стратегиите на образованието и на обучението през целия живот, като работата в партньорство, по-добро познаване на нуждите от образование и обучение, предоставяне на подходящи финансови средства, улесняване на достъпа до възможностите за техническо обучение, създаване на култура на обучение и стремеж към съвършенството. Процесът, започнат по време на Европейския съвет от Лисабон, с оглед определянето на конкретните бъдещи цели за системите на образованието играе важна роля от гледна точка на развитието на човешкия капитал и е важно да се използват изцяло възможностите за съгласуване със стратегията по заетостта. На 5 и 6 май 2003 г. Съветът прие критерии за измерване за средните европейски постижения в областта на образованието и обучението, някои от които имат особено значение в рамките на политиките по заетостта. Европейският съвет от Лисабон поиска съществено увеличаване на инвестициите в областта на човешките ресурси на човек. За да се осъществи това, е добре да се предвидят достатъчно стимулиращи мерки за работодателите и за хората, както и преориентиране на публичното финансиране към по-ефикасни инвестиции в човешките ресурси, във всички области на образованието и на обучението.(15) Необходима е подходяща работна сила, която да отговаря на демографското предизвикателство, да поддържа икономическия растеж, да стимулира пълната заетост и да даде възможност да се придаде устойчив характер на системите за социална закрила. Съвместният доклад на Комисията и на Съвета, озаглавен "Към нарастване на участието на пазара на труда и насърчаване на активното остаряване", приет от Съвета на 7 март 2002 г., прави заключението, че този подход предполага разработването на общи национални стратегии, следващи подход, основан на жизнения цикъл. Политиките би трябвало да използват потенциала на заетостта на всички категории лица. Европейският съвет от Барселона призна, че Европейският съюз следва да се стреми, от сега до 2010 г., да увеличи постепенно с около 5 години реалната средна възраст, на която приключва професионалната дейност. Според оценките, през 2001 г. тази възраст е била 59,9 години.(16) Разликите мъже—жени на пазара на труда би трябвало да бъдат постепенно премахнати, за да може Европейският съюз да достигне пълна заетост, да подобри качеството на труда и да насърчи социалното включване и приобщаване. Това изисква едновременно подход на включване на равни възможности за мъжете и жените и осъществяване на специфични дейности, за да се създадат условия, даващи възможност на жените и на мъжете да навлязат на пазара на труда, да се включат отново в него и да останат там. Европейският съвет от Барселона призна, че до 2010 г. държавите-членки ще трябва да създадат структури за приемане в детски заведения на поне 90 % от децата между 3-годишна възраст и възрастта за задължително тръгване на училище и на поне 33 % от децата на възраст под 3 години. На факторите, които са в основата на различията мъже—жени от гледна точка на безработицата и на заплащането, би трябвало да се въздейства по такъв начин, че те да бъдат намалени, без по този начин да се постави под съмнение принципа на разграничаване на заплатите в зависимост от производителността и положението на пазара на труда.(17) Ефективното интегриране на лицата в неравностойно положение на пазара на труда ще позволи да се подобри социалното включване, нивото на заетостта и устойчивостта на системите за социална закрила. Политическите решения трябва да се борят с дискриминацията, да предлагат индивидуален подход към нуждите на хората и да създават подходящи възможности за работа посредством мерки за поощряване на наемането на работа, предназначени за работодателите. Решение 2001/903/ЕО на Съвета [6] от 3 декември 2001 г. посочи 2003 г. като "Европейска година на хората с увреждания". Достъпът до пазара на труда представлява основен приоритет за тези лица, които според изчисленията са почти 37 милиона в Европейския съюз и от които голяма част имат желанието и способността да работят.(18) За да се подобрят перспективите от гледна точка на пълната заетост и на социалното приобщаване, разликата между дохода от труд и дохода, получаван по повод на безработица или липса на активност, би трябвало да бъде такава, че да окуражава лицата да навлязат на пазара на труда, да се включват отново в него и да останат там, както и да поощрява създаването на работни места.(19) Под "недекларирана работа" се разбира всяка платена дейност, която е законна, но недекларирана на публичните власти. Според направените проучвания, обемът на неформалната икономика е разположен средно между 7 % и 16 % от Брутния вътрешен продукт (БВП) на Европейския съюз. Недекларираният труд следва да се трансформира в редовна работа, за да се подобри цялостната среда, в която работят предприятията, качеството на работата на заинтересованите лица, социалното приобщаване, както и устойчивостта на публичните финанси и на системите за социална закрила. Подобряването на познанията за процента на недекларираната работа в държавите-членки и Европейския съюз би трябвало да се поощрява.(20) Различията между регионите на Европейския съюз от гледна точка на заетостта и на безработицата остават значителни и ще се задълбочат след разширяването. Би следвало борбата с тях да се води като се възприеме един цялостен подход, обединяващ участниците на всички нива, за да се стимулира икономическото и социално приобщаване, като се използват структурните фондове на Общността.(21) Оценката на първите пет години от прилагането на стратегията по заетостта подчерта значението на подобряването на управлението, за да се гарантира бъдещата ефективност на стратегията. Успехът на осъществяването на политиките по заетостта зависи от установяването на партньорство на всички равнища, от включването на няколко оперативни служби и от предлагането на съответни финансови средства, за да се подкрепи реализацията на водещите насоки за заетостта. Държавите-членки са отговорни за ефективното осъществяване на тези насоки и по-специално за осигуряването на равновесието на този процес на регионално и на местно ниво.(22) Ефективното прилагане на ръководните насоки за заетостта налага активното участие на социалните партньори, на всички етапи, от създаването на политиките до тяхното прилагане. По време на социалната среща на върха на 13 декември 2001 г., социалните партньори заявиха необходимостта да се развива и да се подобрява координацията на тристранните консултации. Беше решено също да се организира тристранна социална среща на върха за растежа и заетостта преди всеки пролетен Европейски съвет.(23) Наред с настоящите насоки за заетостта, държавите-членки ще трябва да приложат изцяло основните насоки за икономическите политики и да следят действията им да бъдат напълно съгласувани с поддържането на стабилни публични финанси и с макроикономическа стабилност,РЕШИ:Член единственНасоките за политиките по заетостта на държавите-членки ("насоки за заетостта"), които са включени в приложението към настоящото решение, се приемат. Държавите-членки се съобразяват с тях в техните политики по заетостта.Съставено в Брюксел на 22 юли 2003 година.За СъветаПредседателG. Alemanno[1] Предложение от 8 април 2003 г. (все още непубликувано в Официален вестник).[2] Становище от 3 юни 2003 г. (все още непубликувано в Официален вестник).[3] Становище от 14 май 2003 г. (все още непубликувано в Официален вестник).[4] Становище от 3 юли 2003 г. (все още непубликувано в Официален вестник).[5] ОВ С 30 от 28.1.1998 г., стр. 1.[6] ОВ L 335, 19.12.2001 г., стр. 15.--------------------------------------------------20030722ПРИЛОЖЕНИЕНАСОКИ ЗА ЗАЕТОСТТАЕвропейска стратегия за пълна заетост и за работни места с по-добро качество за всичкиДържавите-членки провеждат техните политики по заетостта по такъв начин, че да осъществят основните цели и приоритети за действие и да напреднат в постигането на количествените резултати, уточнени по-долу. Гарантирането на доброто ръководене на тези политики ще бъде предмет на специално внимание.Освен настоящите насоки за заетостта и препоръките за заетостта, които са свързани с тях, държавите-членки би трябвало да осъществят напълно общите насоки за икономическите политики и да следят тези два инструмента да действат съгласувано.В съответствие с дневния ред от Лисабон, политиките по заетостта на държавите-членки гарантират развитието на трите общи и взаимосвързани цели, които са пълната заетост, качеството и производителността на труда и социалното приобщаване и включване.Тези цели трябва да се следват по един балансиран начин, като се държи сметка за тяхното еднакво значение при осъществяването на амбициите на Съюза. Те трябва да се следват, като се приобщават всички заинтересувани участници. Взаимодействията, които умножават полезния ефект, трябва да се използват изцяло, като се започне от положителното взаимодействие, което съществува между тези три цели. Много е важно също така, с оглед постигането на тези три цели, да се държи сметка за принципите на равните възможности и на равенството между мъжете и жените.Един такъв подход би допринесъл също за намаляване на безработицата и липсата на активност.Пълна заетостДържавите–членки се стараят да постигнат пълна заетост посредством общ политически подход, включващ мерки, свързани както с предлагането, така и с търсенето и следователно, да увеличат нивото на заетост, така че да се доближат до целите определени в Лисабон и в Стокхолм.Политиките допринасят за постигането в Европейския съюз на следните средни резултати:- общо ниво на заетост 67 % през 2005 г. и 70 % през 2010 г.,- ниво на заетост на жените 57 % през 2005 г. и 60 % през 2010 г.,- ниво на заетост на възрастни работници (от 55- до 64-годишни) 50 % през 2010 г.Всички национални цели трябва да бъдат съобразени с желаните резултати на ниво Европейски съюз и да отчитат характерните за всяка страна особености.Подобряване на качеството и производителността на трудаПодобряването на качеството на труда е тясно свързано с развитието към една конкурентоспособна и основана на познанието икономика; тя би трябвало да се осъществява посредством съгласуваните усилия на всички участници, а именно посредством социалния диалог. Качеството е едно многоизмерно понятие, което се прилага едновременно по отношение на характерните белези на заетостта и по отношение на по-широкия контекст на пазара на труда. То обхваща качеството, вътрешно присъщо на труда, уменията, образованието и квалификацията през целия живот, напредването в кариерата, равенството между мъжете и жените, здравето и безопасността на работното място, гъвкавостта и сигурността, включването и достъпа до пазара на труда, организацията на труда и равновесието между професионалния и личния живот, социалния диалог и участието на работниците, разнообразието и недискриминацията, както и икономическите постижения на заетостта.Повишаването на нивото на заетостта трябва да бъде придружено от повишаване на общия растеж на производителността на труда. Качеството на труда може да допринесе за повишаване на производителността на труда и взаимодействието между тях трябва да бъде напълно използвано. Тук става въпрос за специфично предизвикателство за социалния диалог.Засилване на социалното приобщаване и включванеЗаетостта е определящо средство за социално включване. Във взаимодействие с открития метод на координация в областта на социалното включване, политиките по заетостта би трябвало да улеснят участието в заетостта посредством стимулиране на достъпа до качествени работни места за всички жени и за мъжете, които са способни да работят, на борбата срещу дискриминацията на пазара на труда и предотвратяване на изключването на хора от света на труда.За да се стимулира икономическото и социалното сближаване е добре да се ограничат регионалните различия по отношение на заетостта и на безработицата, да се поведе борба с проблемите по повод на заетостта, които съществуват в необлагодетелстваните райони на Европейския съюз и да се подкрепят позитивно социалното и икономическото преструктуриране.СПЕЦИФИЧНИ НАСОКИПри осъществяването на трите общи цели, държавите-членки осъществяват политиките, които са съобразени със следните специфични насоки, които имат приоритетен характер. При това, те трябва да възприемат за всеки един от приоритетите подход на включване на равни възможности за мъжете и жените.1. АКТИВНИ И ПРЕВАНТИВНИ МЕРКИ В ПОДКРЕПА НА БЕЗРАБОТНИТЕ И НА НЕАКТИВНИТЕ ХОРАДържавите-членки ще изработят и ще осъществят активни и превантивни мерки в полза на безработните и на неактивните хора, предназначени да попречат на преминаването към дългосрочна безработица и да насърчат устойчивото интегриране при наемането на безработните и на неактивните хора. Държавите-членки трябва:а) да следят в един ранен етап на техния период на безработица, нуждите на всички търсещи работа да бъдат бързо установявани и тези лица да се ползват от услуги като съвети, ориентиране, помощ при търсенето на работа и съобразени с конкретната личност планове за действие;б) като се отчита споменатото по-горе установяване, да предлагат на търсещите работа достъп до ефикасни и ефективни мерки, целящи да подобрят техните способности и техните шансове за професионално интегриране, като обръщат специално внимание на лицата, които са изправени пред най-типичните трудности на пазара на труда.Така държавите-членки ще гарантират, че:- всички безработни ще получават предложение за ново начало преди шестия месец на безработица за младите хора и преди дванадесетия месец на безработица за възрастните под формата на квалификация, на преквалификация, на професионален опит, на наемане на работа, или на всяка друга мярка, годна да подпомогне професионалното приобщаване, съчетана по целесъобразност, с постоянна помощ за търсене на работа,- до 2010 г., 25 % от дългосрочно безработните ще участват в една активна мярка под формата на квалификация, на повторно наемане, на професионален опит или на всяка друга мярка, годна да подобри тяхното професионално приобщаване, с цел да се получи осреднен резултат, постигнат от трите най-напреднали държави-членки;в) да модернизират и укрепят институциите на пазара на труда, по-специално службите по заетостта;г) да осигурят редовното оценяване на ефикасността на програмите на пазара на труда и тяхното приспособяване в зависимост от това оценяване.2. СЪЗДАВАНЕ НА РАБОТНИ МЕСТА И ПРЕДПРИЕМАЧЕСКИ ДУХДържавите-членки ще насърчават създаването на повече и по-добри работни места, като поощряват предприемаческия дух, новаторството и възможностите за инвестиране в рамките на една благоприятна за всички предприятия среда. Специално внимание ще бъде отделено на използването на възможностите за създаване на нови работни места, които предоставят новите предприятия, секторът на услугите и този на изследователската и развойната дейност. Подкрепени от процеса на уточняване на политиката на предприятията и от привеждането в действие на Европейската харта за малките предприятия, политическите инициативи ще се съсредоточат върху:- опростяване и ограничаване на административните и подзаконовите формалности при създаването на предприятия и при малките и средни предприятия (МСП) и при наемането на работници; улесняване на достъпа до капитал за новите предприятия, за съществуващите и за новите МСП и за тези, които имат висок потенциал за растеж и за създаване на работни места (виж също общите насоки за икономическите политики (ОНИП), насока 11),- насърчаване на образованието и квалификацията, ориентирани към уменията за ръководене и управление на предприятия и предоставяне на подкрепа, по-конкретно чрез квалификация, насочена към това да превърне предприемаческата дейност в един възможен избор на кариера за всеки.3. ПОСРЕЩАНЕ НА ПРОМЕНИТЕ И НАСЪРЧАВАНЕ НА СПОСОБНОСТТА ЗА ПРИСПОСОБЯВАНЕ КЪМ ПАЗАРА НА ТРУДА И МОБИЛНОСТТАДържавите-членки ще улеснят способността за приспособяване на работниците и на предприятията към промените, като отчитат необходимостта едновременно от гъвкавост и сигурност и като подчертават основната роля на социалните партньори в това отношение.Държавите-членки ще преразгледат и по целесъобразност ще променят прекалено рестриктивните условия на законодателството в областта на заетостта, които влияят на динамиката на пазара на труда и на заетостта на групите, изправени пред трудности при достъпа до този пазар; освен това, те ще развиват социалния диалог, ще благоприятстват социалната отговорност на предприятията и ще създадат други подходящи мерки с оглед насърчаването на:- многообразието на условията на договорите и труда, по-специално по отношение на работното време, благоприятстващи израстването в кариерата, както и по-доброто равновесие между професионалния и личния живот и между гъвкавостта и сигурността,- достъпа на работниците и особено достъпа на ниско квалифицираните работници до квалификация,- по-добри условия на труд, по-специално от гледна точка на здравето и на безопасността. Политиките ще имат за цел, по-специално да се постигне съществено намаляване на нивото на влияние на трудовите злополуки и на професионалните заболявания,- създаването и разпространението на новаторски и устойчиви форми на организация на труда, които благоприятстват производителността и качеството на труда,- изпреварващото и позитивно управление на икономическите промени и преструктуриране.Държавите-членки ще се борят с недостига на работна ръка и с пречките за икономиката посредством набор от мерки, като поощряването на професионалната мобилност и премахване на спънките в географската мобилност, по-конкретно благодарение на прилагането на план за действие в областта на уменията и на мобилността, на едно по-добро признаване и на повишена прозрачност на квалификациите и на компетенциите, на възможността да бъдат прехвърляни социалните плащания и правото на пенсия, на предлагането на подходящи стимули в системите на данъчното облагане и изплащането на обезщетения и на отчитането на онези страни на имиграцията, които са свързани с пазара на труда.Прозрачността на възможностите за наемане на работа и за квалификация на национално и европейско ниво би трябвало да се насърчава, с цел да се поддържа ефективността на предлагането на работа. По-конкретно, до 2005 г. търсещите работа в Европейския съюз би трябвало да могат да преглеждат всички предложения за работа, предоставяни от службите по заетостта на държавите-членки.4. НАСЪРЧАВАНЕ НА РАЗВИТИЕТО НА ЧОВЕШКИЯ КАПИТАЛ КАКТО И НА КВАЛИФИКАЦИЯТА И ПРЕКВАЛИФИКАЦИЯТА ПРЕЗ ЦЕЛИЯ ЖИВОТДържавите-членки ще прилагат стратегии за квалификация и преквалификация през целия живот, по-конкретно чрез подобряване на качеството и ефективността на системите на квалификация и преквалификация, така че да бъде дадена възможност на всички лица да придобият уменията, изискуеми за модерната работна сила в рамките на едно общество, основано на познанието, за да се позволи израстването им в кариерата и да бъде ограничено несъответствието между квалификациите и пречките в икономиката на пазара на труда.Политиките ще имат по-специално за цел, при зачитане на националните приоритети, да постигнат до 2010 г. следните показатели:- съотношението на лицата навършили 22 години, които са завършили горната степен на средно образование, да достигне поне 85 % в Европейския съюз,- средното ниво на участие на възрастното трудоспособно население (възрастова група от 25 до 64 години) в квалификацията и преквалификацията през целия живот да достигне поне 12,5 % в Европейския съюз.Политиките ще се стремят по-специално да постигнат нарастване на инвестициите в човешките ресурси. В тази насока е важно да настъпи значително нарастване на инвестициите, осъществени от предприятията за преквалификация на възрастните хора, с оглед насърчаване на производителността, на конкурентоспособността и на активното остаряване. Ако бъдат ефективни, инвестициите от страна на работодателите и особено тези в полза на човешките ресурси, ще бъдат улеснени.5. НАРАСТВАНЕ НА ПРЕДЛАГАНЕТО НА РАБОТНА РЪКА И НАСЪРЧАВАНЕ НА ПОЛИТИКА НА АКТИВНО ОСТАРЯВАНЕДържавите-членки ще работят за това работната ръка и възможностите за наемане на работа за бъдат достатъчни на брой, за да подкрепят икономическия растеж и заетостта, като се държи сметка за професионалната мобилност, така както е посочено в специфичната насока 3. Те ще трябва, по-конкретно:- да увеличават участието на пазара на труда, като използват възможностите на всички групи от населението, посредством един общ подход, обхващащ по-специално наличието и привлекателността на работните места, ползата от труда, задълбочаването на уменията и предоставянето на разположение на подходящи мерки за подкрепа,- да насърчават политиката на активно остаряване, по-конкретно като стимулират условията на труд, които водят до запазване на работата, като достъпа до професионална квалификация, признаването на особеното значение на здравето и безопасността на работното място и на новаторските и гъвкави форми на организация на труда и като отстраняват стимулите за преждевременно напускане на пазара на труда, по-конкретно като реформират системите за предсрочно пенсиониране и като следят за това да бъде изгодно от финансова гледна точка запазването на активността на пазара на труда, както и като поощряват работодателите да наемат по-възрастни работници.Политиките ще имат по-специално за цел да постигнат до 2010 г. едно нарастване с пет години, на ниво Европейски съюз, на реалната средна възраст на напускане на пазара на труда (оценена на 59,9 години през 2001 г.). В това отношение социалните партньори имат важна роля. Всяка национална задача би трябвало да отговаря на желаните резултати на ниво Европейски съюз и би трябвало да държи сметка за характерните особености, присъщи на всяка страна,- и по целесъобразност да се съобразява изцяло с допълнителната работна сила, която е резултат от имиграцията.6. РАВЕНСТВО МЕЖДУ ЖЕНИТЕ И МЪЖЕТЕЧрез един интегриран подход, който съчетава включване на равни възможности за мъжете и жените със специфични действия, държавите-членки ще насърчават участието на жените на пазара на труда и ще успеят да ограничат съществено до 2010 г. различията между мъжете и жените по отношение на нивото на заетост, на безработицата и на възнагражденията. Ролята на социалните партньори в това отношение е решаваща. Политиките ще имат по-конкретно за цел да постигнат до 2010 г. съществено ограничаване, с оглед на тяхното премахване, на разликите в заплащането между мъже и жени във всяка държава–членка посредством разнообразен подход към скритите причини за разликата във възнагражденията на мъжете и жените, като секторната и професионалната сегрегация, квалификацията и преквалификацията, класифицирането на работните места и на системите за възнаграждение, повишаване на осведомеността и прозрачността.Специално внимание ще бъде обърнато на съвместяването на професионалния и личния живот, по-специално благодарение на предоставянето на услуги за гледане на деца и на други лица, които са на издръжка, като се насърчава разпределянето на професионалните и семейните отговорности и като се улеснява връщането на работа след период на отсъствие. Държавите-членки трябва да премахнат факторите, които обезсърчават участието на жените на пазара на труда и да положат усилия, като се съобразяват с търсенето в областта на услугите за гледане на деца и със структурата на предлагането в областта на гледането на деца на национално ниво, да бъдат в състояние до 2010 г. да приемат в детски заведения поне 90 % от децата между 3-годишна възраст и възрастта, на която задължително се тръгва на училище и най-малко 33 % от децата под 3-годишна възраст.7. НАСЪРЧАВАНЕ НА ИНТЕГРАЦИЯТА НА ХОРАТА В НЕРАВНОСТОЙНО ПОЛОЖЕНИЕ НА ПАЗАРА НА ТРУДА И БОРБА С ДИСКРИМИНАЦИЯТА ПО ОТНОШЕНИЕ НА ТЯХДържавите-членки ще поощряват интеграцията на хората, изправени пред специфични трудности на пазара на труда, като младежите, които напускат преждевременно училище, нискоквалифицираните работници, хората с увреждания, имигрантите и етническите малцинства, като развиват техните способности за професионално приобщаване, като увеличават възможностите за работа и като се борят срещу всички форми на дискриминация по отношение на тях.Политиките ще имат по-специално за цел да постигнат до 2010 г.:- частта на младежите, които напускат преждевременно училище да бъде средно не повече от 10 % за Европейския съюз,- значително намаляване във всяка държава-членка на разликите в нивото на безработицата за хора в неравностойно положение, съобразно евентуалните национални цели и определения,- значително намаляване във всяка държава-членка на различията по отношение на безработицата между гражданите на трети страни и гражданите на държавите-членки, в съответствие с евентуалните национални цели.8. ПРЕВРЪЩАНЕ НА НАЕМАНЕТО НА РАБОТА В ПО-ПРИВЛЕКАТЕЛНО ОТ ФИНАНСОВА ГЛЕДНА ТОЧКА, КАТО СЕ ИЗПОЛЗВАТ СТИМУЛИДържавите-членки ще променят финансовите стимули, за да направят работата привлекателна и да насърчат мъжете и жените да търсят, да заемат и да се задържат на едно работно място. В това отношение, държавите-членки би трябвало да изработят подходящи политики, позволяващи да се намали броя на бедните работници. Те ще преразгледат и по целесъобразност ще реформират системите на данъчно облагане и на обезщетяване, както и тяхното взаимодействие, за да преодолеят клопките на безработицата, на бедността и на незаетостта и да насърчат участието в професионалния свят на жените, на нискоквалифицираните работници, на възрастните работници, на лицата с увреждания и на лицата, които са крайно маргиналиризирани с оглед пазара на труда.Като запазват подходящо ниво на социална закрила, държавите-членки би трябвало по-специално, да прегледат нивата на заместване и продължителността на обезщетенията, да осигурят ефикасно управление на обезщетенията, по–специално, когато става въпрос за връзката с едно реално търсене на работа, включително достъпа до мерките за поддържане на активност, за да бъде запазена годността за работа, като се държи сметка за индивидуалните положения, когато са налице условията за това; да предвидят плащане на допълнителни обезщетения на работещите; да работят за преодоляването на клопките при липсата на.работа.Политиките ще имат за цел по-специално постигането до 2010 г. на значително намаляване на пределния процент на реалното данъчно облагане, ако той е висок и по целесъобразност, на данъчната тежест върху ниските заплати, като се отчитат характерните особености, присъщи за всяка страна.9. ПРЕВРЪЩАНЕ НА НЕДЕКЛАРИРАНИЯ ТРУД В РЕДОВНО РАБОТНО МЯСТОДържавите-членки би трябвало да изработят и да прилагат действия и мерки с голям обхват, за да премахнат недекларирания труд, като едновременно с това опростяват професионалната среда, като премахват възпиращите фактори и като предвиждат подходящи стимули в системите за данъчно облагане и обезщетяване, както и като подобряват средствата за прилагане на законодателството и като налагат санкции. Те трябва да предприемат на национално ниво и на нивото на Общността, необходимите усилилия, за да се установи значимостта на проблема и напредъка, постигнат на национално равнище.10. БОРБА С РЕГИОНАЛНИТЕ РАЗЛИЧИЯ ВЪВ ВРЪЗКА СЪС ЗАЕТОСТТАДържавите-членки би трябвало да възприемат един цялостен подход, целящ да ограничи регионалните различия по отношение на заетостта и на безработицата. Би било добре да се развият местните възможности за създаване на работни места, включително в областта на социалната икономика и да се окуражават партньорствата между всички заинтересовани участници. Държавите-членки ще:- насърчават създаването на благоприятни условия за дейностите в частния сектор и за инвестициите в регионите, закъснели в развитието,- следят публичната помощ за изоставащите региони да бъде насочена към инвестирането в човешкия и интелектуален капитал и в създаването на подходящи инфраструктури (виж също ОНИП, насоки 18 и 19).Добре би било да се използват напълно възможностите, съдържащи се в Кохезионния фонд и в структурните фондове, както и на Европейската инвестиционна банка.ДОБРО РЪКОВОДСТВО И ПАРТНЬОРСТВО ЗА ЦЕЛИТЕ НА ОСЪЩЕСТВЯВАНЕТО НА НАСОКИТЕ ЗА ЗАЕТОСТТАДържавите-членки гарантират ефективното осъществяване на насоките за заетостта, включително на национално и местно ниво.Участие на парламентите, на социалните партньори и на другите заинтересовани участнициДоброто управление и партньорството са определящи въпроси за осъществяването на европейската стратегия по заетостта, дори когато е уместно да се спазват различните национални традиции и практики. Европейският парламент ще играе важна роля в това отношение. Отговорността за осъществяването на европейската стратегия по заетостта се пада на държавите-членки. Според националните традиции, компетентните парламентарни органи, както и участниците, компетентни на национално, регионално и местно ниво в областта на заетостта, могат да имат съществен принос в този процес.На национално ниво социалните партньори би трябвало да бъдат поканени, в съответствие с техните национални традиции и практики, да гарантират ефективното прилагане на ръководните начала за заетостта и да посочат най-значимите си приноси във всички области, които спадат към тяхната сфера на отговорност, по-специално във връзка с управлението на промените и годността за приспособяване, взаимодействието между гъвкавост и сигурност, развитието на човешките ресурси, равенството между мъжете и жените, ползата от труда, активното остаряване, както и здравето и безопасността на работното място.На междупрофесионално и секторно ниво европейките социални партньори са призвани да допринесат за прилагането на ръководните начала за заетостта и да подкрепят усилията, полагани от националните социални партньори на всички нива, междупрофесионални, секторни и локални например. Както е заявено в тяхната съвместна програма за работа, европейските социални партньори на междупрофесионално ниво ще описват ежегодно приноса си за прилагането на ръководните начала за заетостта. Европейските социални партньори на секторно ниво са поканени да съобщят съответните си действия.Освен това, оперативните служби трябва да осъществяват политиките в областта на заетостта по ефикасен и ефективен начин.Подходящо разпределение на финансовите средстваДържавите-членки ще следят разпределението на финансовите средства в полза на прилагането на насоките за заетостта да става по прозрачен начин и при добро съотношение цена—ефективност, като се отчита необходимостта да има стабилни публични финанси, в съответствие с общите насоки за икономическите политики.Те ще използват напълно потенциалния принос на структурните фондове на Общността, по-специално Европейския социален фонд, за да подкрепят прилагането на политиките и да засилят капацитета на институциите в областта на заетостта.--------------------------------------------------